CX OB(éla) - Kecskemét » FRO- MAG
CX OB(éla) – Kecskemét
Sebestyén Krisztián Posted On január 20, 2020
Fotó: Bak Ferenc, Kaiser Erika, Hadi Krisztián
Szerző: Szalay Béla
Túl a szezonon, kicsit vegyes érzelmekkel készülődtem az OB-ra, főleg mert látszott, hogy ebből havas-latyakos-sáros verseny nem lesz, a sok egyenes pedig nem nagyon kedvezett az alacsony wattos lábaimnak. De ezzel le is zárom az előzetes kifogások sorát. A Master 2 a legnépesebb mezőny lett mára, az első 20 ember egy körön belül, rutinos róka mindenki, nem nagyon fér bele nagyobb baki, mocskosul kell rakni, hiba nélkül.
Időben leértem a helyszínre, a pálya elég érdekes képet mutatott. Itt-ott mélyebb saras, néhol fagyott, néhány helyen pedig glatt jég épp csak annyi „kosszal” a tetejen, hogy ne vedd észre. Ennek fényében az első „ránézünk tempósabban” kanyarnál már ki is rántották a szőnyeget, még fogtam a kormányt, de már lent volt az oldalam. Jó kezdet! Ahol mély sár volt, ott gyönyörűen dolgozott a „fecske” X One Bite. Hihetetlen mennyire jó. A DT felnivel párosítva Tubeless konfigurációban egyszerű és nagyszerű. Az idő egyre melegedett, mind koszosabb bringákkal jöttek le a pályáról, így reménykedtem, hogy a jeges részek felolvadnak és a guminak megfelelő sár lesz helyette.
A kecskeméti pályára jellemző trükkös homokozás elmaradt, simán végig lehetett tekerni a teljes részt, bár azért oda kellett figyelni. A hátsó rönk pont az a méret volt, amit még be mertem vállalni, s mivel nemsokkal utána jött egy hirtelen lefelé eldöntöttem, hogy bármi lesz, ezt mindig megugrom.
Az első futamokat nézve feltűnt, hogy keveseknek marad tiszta az oldala, így a remények valóra váltak és kellemes csúszkálós futamnak indultunk neki. Elég sok versenyről hiányoztam, ezért elég hátulról rajtoltam, de sikerült lassan feljebb kúszni különösebb kalandok nélkül és a második körre összeállt egy négyes boly, ahol minden méterért megküzdöttünk.
Persze mikor sz@rjon be a pulzusmérőm, ha nem most, de így legalább csak arra kellett figyelnem, ha már a fülemen is szívom a levegőt, akkor az a piros zóna. Így utaztunk elég közel egymáshoz, apróbb hibák ellenére stabil köröket mentem, sikerült a tisztes helytállas. Hát igen, az eredményt kisbetűvel írom csak le, a „küzdelem a top tízért” már csak a dicső múlt része, vagy a reményteljes jövőé. Ma a valóság a Master2 16. helyezett.
Idén már 2 FRO-s versenyzőért szólhatott a láncfűrész, friss igazolásunk Schmidt Gergely Master 1-ben riogatja az ellenfeleket. Összeségében a pálya a tavalyihoz képest jobb volt, itt ugye elég korlátozottak a lehetősegek, bár a Benkó dombon elférne pár méter rézsű 😊. Mint annyiszor, most is külön köszönet a lelkes fotós csapatnak, akik a hideggel dacolva egész nap kint rajzolták a fényt, hogy maradjon pár kép rólunk az utókornak.
Schmidt Gergely Master 1 – CX OB
Vége a cyclo-cross szezonnak. Nekem ez a kedvenc szakágam, mert itt tényleg ki tud jönni a kupasorozat alatt, hogy ki a legerősebb és legügyesebb. Minden szezonban van nagyon sáros, trükkös és erőpálya is. Ezek szépen kiegyenlítik a monti és országúti szakágból érkező versenyzők esélyeit.
11 versenynapot sikerült összeszednem a szezonban. Elégedett vagyok, mert élveztem minden versenyt. Mindig jó a hangulat, barátságosak az emberek és most már eljutottam odáig, hogy nem az utolsó vagyok, akinek két kört ad Buzsó és önmagával versenyzik, hanem én is meccselek másokkal, ugyanis 9. lettem Master1 korcsoportban a Magyar Kupán. A sikernek több oka is van: most már azért több éve edzek Buzsó irányításával és csiszolom a technikámat az Óbudai szigeten hol Mike Garrigennel, hol Cser Gáborral.
Az országos bajnokságot vártam, mert az előző szezonokban valamiért mindig Kecskeméten sikerült elérnem a legjobb eredményeimet. Nagy elvárásaim nem voltak az infrastruktúrával és a pályával kapcsolatban, hiszen már voltam ott nem is egyszer. Nagyon tetszett az extra kanyar a rézsűn, de egyébként egy erőpályáról beszéltünk, mert a homokágy rázósra fagyott a hidegben, így elvesztette technikai jellegét. Sajnos ezt csak az első körben tudtam kipróbálni, mert elszüttyögtem az új mezemmel az időt és nem jártam pályát. Ezért az első körben, hiába indulhattam a második sorból, a második kanyarban már utolsónak fordultam, mert kicsit tartottam a pályától. Az első kör végén viszont rákapcsoltam és elkezdtem utolérni és lehagyni a versenyzőket. Nem jutottam messze viszont. A szezonban Nagy Zsolttal meccseltünk a legtöbbet, ez most nem jött össze az első kör miatt. Ha lett volna idő még egy körre akkor meccseltünk volna.
Abszolút: 24. hely
Master1: 11. hely